नोएडा की पॉश सोसाइटी में पथराव, चोरी के शक में मेड को बंधक बनाने का आरोप

नई दिल्ली. नोएडा सेक्टर-78 की एक पॉश सोसाइटी पर बुधवार को घर का कामकाज करने वाली एक महिला को बंधक बनाने का आरोप लगा। हालात इतने बिगड़ गए कि गांववालों ने सोसाइटी कैम्पस में जमकर आरोप हंगामा किया। इस दौरान करीब 200 लोगों की भीड़ सोसाइटी के मेन गेट पर जमा हो गई और पथराव शुरू कर दिया। हंगामे की खबर पाकर पुलिस भी मौके पर पहुंची, लेकिन भीड़ के सामने पुलिसकर्मी बेबस नजर आए। गुस्साई भीड़ और सोसाइटी के गार्ड्स के बीच काफी देर तक पथराव चलता रहा। हॉस्पिटल में भर्ती है महिला...

- जानकारी के मुताबिक, गांव की एक महिला महागुन मॉडर्न सोसाइटी के फ्लैट्स में काम करती है। जिस फ्लैट में वह काम करती है, उसके घरवालों ने आरोप लगाया कि इस महिला ने चोरी की। महिला के घर नहीं पहुंचने पर बुधवार सुबह सैकड़ों लोगों की भीड़ सोसाइटी के बाहर जमा हो गई।

- हालांकि, अभी ये साफ नहीं है कि महिला को कहां से रेस्क्यू किया गया। कुछ लोगों की मानें तो उसे एक कार से बांधा गया था। महिला का नाम जोहरा बताया जा रहा है, जिसे हॉस्पिटल में भर्ती कराया गया है।

- 26 साल की मेड के पति ने आरोपी फ्लैट मालिक के खिलाफ नोएडा पुलिस के पास केस दर्ज कराया है। उसने आरोप लगाया है कि फ्लैट मालिक कई महीने से सैलरी नहीं दे रहा था।

रेजिडेंट्स ने क्या कहा?

- सोसाइटी के लोगों का आरोप है कि महिला कई फ्लैट्स में घरेलू काम करती थी। एक फ्लैट से उसने 10 हजार रुपए चोरी किए। जब उसे सोसाइटी ऑफिस में शिकायत करने की धमकी दी गई तो महिला मौके से भाग निकली। इस हड़बड़ी में उसका मोबाइल भी वहीं छूट गया।

- फ्लैट मालिक ने बताया कि गुस्साए गांववाले मेरे फ्लैट के कांच और दरवाजा तोड़कर अंदर घुस आए। यह बेहद डरावना था। मुझे अपनी फैमिली सेफ्टी और जान की चिंता है।

- भीड़ में शामिल लोग सोसाइटी के पास के गांव से आए थे। इसमें से ज्यादातर आसपास की कुछ सोसाइटी में छोटा-मोटा काम करते हैं। पुलिस ने किसी तरह उन्हें समझा कर शांत कराया।